
CONSILIUL LOCAL AL MUNICIPIULUI CRAIOVA



 






        HOTĂRÂREA NR.156

privind aprobarea costului mediu lunar de întreţinere în funcție de gradele de dependență şi a cuantumului contribuţiei de întreţinere pentru persoanele asistate în cadrul Căminului pentru Persoane Vârstnice Craiova, pentru anul 2026


Consiliul Local al Municipiului Craiova, întrunit în şedinţa ordinară din data de 30.04.2026;

Având în vedere referatul de aprobare nr.119397/2026, raportul nr.123181/2026  întocmit de Direcţia Economico-Fianaciară şi raportul de avizare nr.123329/2026 întocmit de Direcţia Juridică, Asistenţă de Specialitate şi Contencios Administrativ prin care se propune aprobarea costului mediu lunar de întreţinere în funcție de gradele de dependență şi a cuantumului contribuţiei de întreţinere pentru persoanele asistate în cadrul Căminului pentru Persoane Vârstnice Craiova, pentru anul 2026 și avizele nr.11/2026 al Comisiei I - Buget Finanţe, Studii, Prognoze şi Administrarea Domeniului și nr.15/2026 al Comisiei V- Juridică, Administraţie Publică şi Drepturi Cetăţeneşti; 
          În conformitate cu art.26 din Legea nr.17/2000 privind asistenta sociala a persoanelor varstnice, cu modificările și completările ulterioare și Hotărârii Guvernului nr.6/2026 privind actualizarea cuantumului alocaţiei de hrană pentru copiii din serviciile de zi publice, pentru copiii şi tinerii pentru care s-a stabilit o măsură de protecţie specială într-un serviciu public de tip rezidenţial, pentru copiii aflaţi în case de tip familial, pentru mamele protejate în centre maternale, precum şi a nivelului minim al alocaţiei zilnice de hrană pentru consumurile colective din instituţiile şi unităţile publice şi private de asistenţă socială destinate persoanelor adulte, persoanelor adulte cu dizabilităţi şi persoanelor vârstnice, precum şi pentru modificarea Hotărârii Guvernului nr. 426/2020 privind aprobarea standardelor de cost pentru serviciile sociale;

În temeiul art.129 alin.2 lit.d, coroborat cu alin.7 lit.b, art.139 alin.3 lit.h, art.154 alin.1 şi art.196 alin.1 lit.a din Ordonanţa de Urgenţă a Guvernului nr.57/2019 privind Codul administrativ, cu modificările şi completările ulterioare; 

HOTĂRĂŞTE:

Art.1. Se aprobă costul mediu lunar de întreţinere pentru o persoană asistată în cadrul Căminului pentru Persoane Vârstnice Craiova pentru anul 2026, după cum urmează:
a) persoane dependente, încadrate în gradul I de dependență, în cuantum de 8.556 lei/lună/beneficiar;
b) persoane semidependente, încadrate în gradul II de dependență, în cuantum de 5.061  lei/lună/beneficiar;
c) persoane vârstnice care nu sunt dependente, încadrate în gradul III de dependență, în cuantum de 3.086  lei/lună/beneficiar.
Art.2. Se aprobă contribuţia lunară de întreţinere datorată de persoanele asistate în cadrul Căminului pentru Persoane Vârstnice Craiova şi/sau susţinătorii legali în cuantum de 2.500 lei/lunar.
Art.3. Se aprobă modalitatea de calcul a contribuţiei lunare de întreţinere datorată de persoana asistată în cadrul Căminului pentru Persoane Vârstnice Craiova şi/sau susţinătorii legali, conform anexei care face parte integrantă din prezenta hotărâre.
Art.4. Se aprobă încetarea efectelor Hotărârii Consiliului Local al Municipiului Craiova nr.48/2025.
 Art.5. Primarul Municipiului Craiova, prin aparatul de specialitate: Compartimentul  Administraţie Publică Locală şi Relaţii cu Consiliul Local, Direcţia Economico-Financiară şi Căminul pentru Persoane Vârstnice Craiova vor aduce la îndeplinire prevederile prezentei hotărâri.

